ბრაიან ჯონსონი

ბრაიან ფრენსის ჯონსონი (; დ. 5 ოქტომბერი, 1947) — ინგლისელი მომღერალი და სიმღერების ავტორი, ყველაზე ფართოდ ცნობილი, როგორც AC/DC-ის ვოკალისტი. 1980 წელს, ბონ სკოტის გარდაცვალების შემდეგ, ის გახდა მესამე მომღერალი, რომელსაც ამ ბენდში უმღერია. 2003 წელს ჯონსონი და ჯგუფის დანარჩენი წევრები როკ-ენ-როლის დიდების დარბაზში შეიყვანეს. სმენის პრობლემების გამო მან გამოტოვა 2016 წლის ტურნე Rock or Bust World Tour, სადაც ის ექსლ როუზმა ჩაანაცვლა. 2020 წლის 30 სექტემბერს AC/DC-მ ოფიციალურად დაადასტურა, რომ ჯონსონი ჯგუფის ორ წევრთან, ფილ რადთან და კლიფ უილიამსთან, ერთად 2020 წელს გამოსასვლელი ალბომის Power Up ჩასაწერად დაბრუნდნენ ბენდში.

AC/DC-ში მოსვლამდე ჯონსონი იყო ინგლისური ჯგუფის, Geordie-ის, ერთ-ერთი დამფუძნებელი.

ბრაიან ჯონსონი ცნობილია თავისი დამახასიათებელი ხმითა და ძლიერი ჩრდილო-აღმოსავლეთ ინგლისური აქცენტით.

 ადრეული ცხოვრება 
ჯონსონი 1947 წლის 5 ოქტომბერს დაიბადა დანსტონში, დარემის საგრაფოში. ის 4 დედმამიშვილიდან ყველაზე უფროსია.

ჯონსონის მამა ინგლისელი მაღაროელი და ბრიტანული არმიის წევრი იყო მეორე მსოფლიო ომისას, იბრძოდა იტალიაში და სწორედ იქ შეხვდა მომავალ მეუღლეს. ჯონსონის დედა იტალიის ქალაქ ფრასკატიდანაა. აღსანიშნავია, რომ მეორე მსოფლიო ომის დროს ჯონსონის ბიძები ბენიტო მუსოლინის აქტიური მხარდამჭერები და იტალიის არმიის ელიტური ქვედანაყოფ არდიტის წევრები იყვნენ. ეს მაშინ, როდესაც ჯონსონის დედა და ოჯახის სხვა ქალები ფაშისტი ძმებისგან ფარულად ქათმების ფერმის ქვეშ მოწყობილ საიდუმლო სამალავში უვლიდნენ იტალიური არმიის მიერ ჩამოგდებულ ბრიტანელ პილოტებს. მეტიც, ჯონსონის დედა და ოჯახის სხვა ქალები შეფარებულ მფრინავებს შვეიცარიის საზღვრამდეც კი აცილებდნენ, საიდანაც ისინი შინ დაბრუნებას ახერხებდნენ.

ჯონსონი ამბობს: „მისი ძმები ფაშისტები, შავხალათიანები, იყვნენ, ისინი ფიქრობდნენ, რომ მუსოლინი ყველაზე მაგარი ვინმე იყო. ასე ბევრი ხალხი ფიქრობდა. მათ [ბიძებს] პისტოლეტები და ფასონიანი უნიფორმები ჰქონდათ“.

ჯონსონმა თავადაც იმსახურა ბრიტანეთის არმიის რეზერვში, მედესანტეთა პოლკში.

 კარიერა 
ჯონსონის პირველი ბენდი იყო Gobi Desert Canoe Club. ის ასევე მღეროდა ბენდში Fresh. 1970 წლიდან ის იყო Jasper Hart Band-ში. ამ ბენდის სხვა წევრებთან ერთად შემდეგ მანდ დააარსა ჯგუფი სახელად Geordie. 1980 წელს ბონ სკოტის გარდაცვალების შემდეგ სკოტის მშობლების ხელშეწყობით ჯონსონი AC/DC-ს შეუერთდა და მას შემდეგ ამ ავსტრალიური ჯგუფის განუყოფელ წევრად ჩამოყალიბდა. AC/DC-ში მისი სადებიუტო ალბომი იყო Back in Black, რომელიც ძალიან წარმატებული გამოდგა.

 დისკოგრაფია 

 Geordie 
 Hope You Like It
 Don't Be Fooled by the Name
 Save the World
 No Good Woman

 AC/DC 
 Back in Black
 For Those About to Rock
 Flick of the Switch
 Fly on the Wall
 Who Made Who
 Blow Up Your Video
 The Razors Edge
 Live
 Ballbreaker
 Stiff Upper Lip
 Black Ice
 Rock or Bust
 PWR/UP

 სოლო 
 National Lampoon's Totally Baked: A Potumentary საუნდტრეკი

 რესურსები ინტერნეტში 
 AC/DC-ის ოფიციალური საიტი
 ბრაიან ჯონსონის ინტერვიუ

კატეგორია:დაბადებული 5 ოქტომბერი
კატეგორია:დაბადებული 1947
კატეგორია:XX საუკუნის ინგლისელი მომღერლები
კატეგორია:XXI საუკუნის ინგლისელი მომღერლები
კატეგორია:ინგლისელი მამაკაცი მომღერლები
კატეგორია:ინგლისელი როკ-მომღერლები
კატეგორია:ბლუზ-როკ მუსიკოსები
კატეგორია:გლემ-როკ მუსიკოსები
კატეგორია:APRA-ს ჯილდოს მფლობელები
კატეგორია:როკ-ენ-როლის დიდების დარბაზში შესული შემსრულებლები
კატეგორია:ცოცხალი ადამიანები